**SZOCIO-KULTURÁLIS BESZÁMOLÓ**

**Dr. Szeifert Lilla**

**St. Vincenz-Krankenhaus Paderborn, Klinik für Kinder- und Jugendmedizin Paderborn, Németország**

*A város és környéke*

2014-ben 4,5 hónapot töltöttem Leonardo ösztöndíjjal a németországi Paderborn városában. A város Észak- Rajna- Wesztfália tartomány középső részén található, lakosainak száma mintegy 140.000. Ennek ellenére inkább kisvárosi jellegű hely, hangulatos történelmi belvárossal. Nevét a közel kétszáz forrással itt eredő Pader folyóról kapta, mely Németország legrövidebb folyója, mindössze 4 km. A források eredése körül több helyen parkok kerültek kialakításra, melyek jó idő esetén remek lehetőséget nyújtanak a szabad levegőn való pihenésre, sétára. A város már 1300 évvel ezelőtt is jelentős vallási központ volt, jelenleg is érsekségi székhely, ezt mutatja a belvárosban található díszes dóm, a számtalan templom, valamint a Teológiai Főiskola jelenléte is. A városban egyetem is működik, melynek fő profilja az informatika.

A környéken 30-40 km-es körzetben több természetvédelmi terület található (pl. Teotoburger Wald), ahol hétvégenként rövidebb- hosszabb túrákat tehetünk. A túraútvonalak rendezettek, de a jelölések nem mindig egyértelműek. A városban sportolási lehetőségek is bőven akadnak, van uszoda, számos fitneszterem, sportegyesület, jó levegőjű futóhelyek. Nyáron szabadstrand is várja a látogatókat.

Kulturális programlehetőséget kínál a színház, a város koncertterme, de vonattal könnyen eljuthatunk a közeli nagyvárosokba is, pl. Kölnbe, Essenbe, Düsseldorfba.

*A fogadó intézmény*

A St. Vincenz Krankenhaus a város legnagyobb egészségügyi intézménye, mely mintegy 50 km-es távolságban a környék betegeit is ellátja. A kórházat a Katolikus Karitász működteti. A gyermekgyógyászati rész a szülészet- nőgyógyászattal közös épületben foglal helyet. A gyermekrészleg 5 részre osztható, a betegeket életkoruk szerint külön osztályokon helyezik el (csecsemők, kisdedek, iskoláskorúak), emellett van egy PIC osztály (szükség esetén az intenzív ellátást igénylő nagyobb gyerekek is itt kapnak helyet) és egy szociál- pediátriai központ. Én az ösztöndíj nagyobb részét az utóbbi helyen töltöttem, ahol a volt koraszülöttek utógondozásán kívül mozgássérült, valamint értelmi fogyatékos gyermekek interdiszciplináris ellátása történik. A kórház egésze jól felszerelt, a modern követelményeknek mindenben megfelel. Kétágyas kórtermei tágasak, külön mosdóval felszereltek. A kórház zöld környezetben található, az épület mellett füves játszótér, park helyezkedik el.

A munkatársak között sok a fiatal, a főorvosok pedig a főbb gyermekgyógyászati diszcíplinák szakemberei. A szakmai közösség összetartó, a munkahelyen kívül is rendszeresen tartanak különböző összejöveteleket.

*Szállás, étkezés, utazás, biztosítás*

A kórház mögött található egy Nővérszálló, ahol az intézménybe érkező hatodéves hallgatók, ösztöndíjasok is szállást kaphatnak. A kórház alagsorában tágas ebédlő/ cafeteria helyezkedik el, napi háromszori étkezési lehetőséggel. A gyermekosztályon az egyetemi hallgatók, ösztöndíjasok ingyen ebédben részesülnek, melyet naponta három különböző menüből lehet kiválasztani.

A kórháztól nem messze van egy nagy bevásárlóközpont, ahol a különböző árfekvésű üzletekben be lehet szerezni a mindennapi élethez szükséges dolgokat. A városban pedig számtalan büfé, étkezde is található, ahol a hétvégi étkezések könnyen megoldhatók.

Paderbornba autóval Budapestről körülbelül 12 óra alatt juthatunk el jó minőségű autópályákon. Repülővel több helyre is érkezhetünk, a legközelebbi repülőtér, ahova naponta indulnak fapados járatok Budapestről, Dortmund, ami vonattal kb. 1 órányira van a várostól.

A városon belül mindenhol jól kiépített kerékpárutak vannak, de a legtöbb hely gyalogszerrel is könnyen és gyorsan megközelíthető. Ezenkívül a városban több buszjárat is közlekedik (Padersprinter), a buszjegy ára azonban nem túl kedvező (2.50 euró egy útra).

A hétvégi kirándulásokhoz jó lehetőséget kínál a Deutsche Bahn „Schönes Wochenende Ticket”- je, mellyel 44 euroért egyszerre 5 személy utazhat szombaton vagy vasárnap korlátlanul.

Az OEP-nél kiváltható EU kártyával az alapvető egészségügyi ellátásokra jogosultak vagyunk, egyéb betegbiztosítási lehetőségek után ezért nem néztem.

*Saját benyomások*

Összességében nagyon hangulatos város, mindenkinek ajánlom, aki egy időre elvágyódik a nagyváros zajától. Érdemes megismerni a német precizitást, élvezni az utcák, házak, kertek rendezettségét. Emellett pedig a St. Vincenz Kórházban jó hangulatban tölthetünk el egy szakmailag is színvonalas időszakot.